**Az ELTE Kollégiumi Szolgáltató Központ Márton Áron Kollégiumra (budapesti telephely) vonatkozó különös rendelkezések**

**Preambulum**

Az Eötvös Loránd Tudományegyetem (a továbbiakban: Egyetem) Kollégiumi Szolgáltató Központ Márton Áron Kollégium budapesti telephelye, (továbbiakban: a Kollégium) valamint Márton Áron Kollégium Diákbizottság (a továbbiakban: MÁK Diákbizottság) a Kancellária ügyrendjéről szóló 6/2015. (IV.15.) számú kancellári utasítás 10. számú mellékletének (17) pontja alapján, valamint a Kollégiumi Központ Házirendjének 9-10. § alapján az alábbi, a Márton Áron Kollégium budapesti telephelyére vonatkozó különös rendelkezéseket hozza:

**1.§**

**Általános rendelkezések**

1. A Házirend 2§ (9) pontja alapján a Kollégium hivatalos fórumai az alábbiak:
2. a kollégium hivatalos honlapja: https://martonaron.elte.hu
3. a kollégium hivatalos közösségi oldala: https://martonaron.elte.hu/kollegium/budapest
4. a kollégium hivatalos hirdetőtábláján kihelyezett hirdetmények
5. az egységes tanulmányi rendszerben a kollégium lakóinak küldött üzenet.
6. A kollégium működésével kapcsolatos észrevételeiket a kollégisták írásban vagy szóban a kollégium vezetője elé terjeszthetik. Indokolt esetben, bármikor tarthat a kollégium vezetője hallgatói fórumot, de legalább félévente köteles szintfelelősi gyűlést tartani az észrevételek és problémák megvitatására.
7. Tilos lőfegyvert, valamint gáz-riasztó fegyvert tartani a Kollégiumban!
8. A Kollégium a kertben tűzrakó helyet biztosít a kollégistáknak. A tűzrakóhelyek használata azonban a felújítási munkák alatt részben vagy teljes egészében szünetelhet. A tűzrakáshoz engedélyt a kollégium vezetőjétől, illetve az ügyeltes nevelő(k)től – hétvégén napközben a portástól – kell kérni. Amennyiben tűzgyújtási engedélyt a portás adta ki, az ügyeletes nevelő szolgálata megkezdésekor köteles a tűzrakó helyet a portás tájékoztatása alapján ellenőrizni. Az időjárás függvényében a kollégiumi vezető megtilthatja egyes időszakokra a tűzgyújtást.
9. A 23 óra utáni csendrendelet a tűzrakóhelyekre és környezetükre is vonatkozik.
10. A tűz biztonságos eloltását és a csendrendelet betartatását az ügyeletes nevelő vagy a portás ellenőrzi, és betartatja.
11. Ha a felújítási munkák lehetővé teszik közös helyiségben rendezvény tartását (rendelkezésre áll ilyen helyiség), akkor a helyiséget a hallgató vagy az irodában kérheti el – előjegyzés formájában - helyiségigénylő lap kitöltésével, vagy a kollégiumvezető felhatalmazása alapján az ügyeletes nevelőtől szintén a helyiségigénylő kitöltésével, ha még szabad a helyisiég, mások nem foglalták le.
12. A Kollégiumi Központ Házirendjének és a Márton Áron Kollégium budapesti telephelyére vonatkozó különös rendelkezések megszegőit először a nevelők és a kollégiumvezető írásban figyelmezteti. Az ismétlődő szabályszegés esetén a kollégiumvezető fegyelmi eljárást kezdeményez a hallgató ellen az ELTE Szervezeti és Működési Szabályzata II. kötete (HKR) alapján

A szolgáltatási igazgató a kollégiumvezető javaslatára kollégiumi nevelőket bíz meg a házirend betartásának ellenőrzésével ügyeleti rendszerben, és akik egy vagy több kollégiumi lakószint életét koordinálják.

**2.§**

**Higiéniás előírások**

1. A kollégista köteles:
   1. a lakószobáját és az ahhoz tartozó mosdó-zuhanyzó-WC helyiséget tisztán tartani (porszívózás, felmosás, ablaktisztítás, szemetes ürítés, tusoló, wc. mosdókagyló rendeltetésszerű használata és tisztántartása stb.), annak higiéniájára különösen ügyelni;
   2. a főzésre, mosásra kijelölt helyen az eszközöket (mosógép, mosdókagyló, rezsó, villanytűzhely – különös tekintettel a sütőre, mikrohullámú sütő stb.) használat után tisztán hátra hagyni;
   3. a konyhák, mosókonyhák, mosdók, zuhanyzók, WC-k és más közösen használt helyiségek tisztaságát megőrizni;
   4. fertőző betegség vagy baleset észlelését a kollégiumvezetőnek, vagy a kollégiumi ügyeletesnek bejelenteni;
   5. az Egyetem és a Kollégiumi Központ által hozott járványügyi intézkedéseket betartani;
   6. a főzéshez és étkezéshez használt edényeket elmosogatni a használat után, a használt olajat az olajgyűjtőbe önteni. A konyhákban hátrahagyott piszkos, mosatlan edényeket, főzési eszközöket, amelyek már veszélyeztetik a kollégium közegészségügyi helyzetét, a nevelő vagy a kollégium ezzel megbízott munkatársa előzetesen megadott időpontban köteles összegyűjteni, és a kukába kidobni.
   7. A konyhákban lévő tűzhelyeket, mikrohullámú sütőket használat után minden esetben ki kell kapcsolni és le kell takarítani.
   8. A közös használatú helyiségekben távozáskor az elektromos eszközöket és a világítást ki kell kapcsolni.
2. A kollégiumi lakószintekre kerékpárt, állatot, szennyeződést vagy közegészségügyi veszélyt okozó tárgyakat vinni tilos.
3. Nedves ruhák szárítása a kollégium folyosóin, menekülési útvonalain szigorúan tilos!
4. A kollégiumi tisztaságellenőrzések során feltárt problémák miatt a kollégiumvezető utasíthatja az adott szinten lakó kollégistákat a lakószobák és a közös helyiségek kitakarítására.

3. §

**Dohányzásra kijelölt helyek**

(1) Az épület bejárat közelében található a táblával jelzett dohányzóhely.

(2) A kollégium udvarán kijelölt terület, amelyet az „A” épület oldal fala – Rádl árok utca kerítés – Kunigunda útja kerítés határol, csak a felújítási munkák befejezése után használható.

(3) Tilos dohányozni az épületben, a kollégium további bejáratainál és bármely olyan udvari részen, amely nincs kijelölve.

(4) A dohányzásra kijelölt, illetve a dohányzásra tiltott helyek a felújítási munkák függvényében változhatnak.

4. §

**Tűzjelző rendszer**

(1) A dohányzás miatt vagy az érzékelő eltávolítása, letakarása, megsértése miatt megszólaló tűzjelző riasztás, esetleg Katasztrófavédelmi kiszállás anyagi és fegyelmi következményei az elkövetőt terhelik.

**5. §**

**Beköltözés, belépés a kollégiumba**

* + - 1. Kollégiumi beköltözésnek és kiköltözésnek csak a kollégiumi irodában (ügyintéző) történő regisztrált költözés minősül, amelynek során a kollégista költözését a kollégium munkatársai dokumentálják, a kollégista rendezi az esetleges kollégiumi tartozásait, valamint leadja a belépőkártyáját és a kollégiumtól átvett felszerelési tárgyakat.
      2. Minden kollégista haladéktalanul köteles a kollégiumba való beköltözéskor a kollégium címén tartózkodási helyet létesíteni, és az intézmény végleges elhagyásakor, a kiköltözés tényét bejelenteni az illetékes hatóságoknál.
      3. A kollégista csak a beléptető rendszer használatával, saját belépőkártyával léphet be az épületbe, illetve léphet ki onnan. A portás felszólítására köteles bemutatni az általa használt belépőkártyát és személyi azonosságát igazoló fényképes igazolványt. Más belépőkártyájának a használata, valamint a beléptető rendszer megkerülése, átlépése fegyelmi vétség.
      4. A kollégiumi térítési és juttatási szabályzat 5. § (3) pontja szerint a hallgatók elektronikus belépőkártyát vásárolnak a szabályzatban megállapított díj ellenében. Elvesztése vagy pótlása esetén a kollégistának újra meg kell fizetnie a díjat.
      5. Az egy hetet – hét napot - meghaladó távolmaradását a kollégista joga és kötelessége jelezni a szintfelelős nevelőnek, illetve a kollégiumvezetőnek. A bejelentés elmulasztásából eredő esetleges hátrányok a kollégistát terhelik.
      6. A saját tulajdonú bútorokat a kollégista csak a kollégiumvezető engedélyével hozhatja be a kollégiumba. A kollégistának, amennyiben saját berendezési tárgyat hoz be a kollégiumba, a beköltözéskor a tulajdonát képező berendezési tárgyairól tételes leltárt kell készítenie és ezt a kollégiumi irodában le kell adnia annak érdekében, hogy a leltár-ellenőrzések és a kiköltözés alkalmával igazolni tudja a tulajdonviszonyt. A behozott tárgyak esetleges meghibásodásáért és eltűnéséért a Kollégium felelősséget nem vállal.
      7. A kollégium parkolóját a kollégium dolgozói és a hivatalos parkolási engedéllyel rendelkező kollégisták vehetik igénybe. Parkolási engedélyt csak a kollégium vezetője adhat ki, az engedélyt a kollégiumi irodában kell kérvényezni. Amennyiben a parkolási engedéllyel rendelkező nem a számára kijelölt parkolóhelyet veszi igénybe, a kollégium vezetője a parkolási engedélyt visszavonhatja. A kollégium területén parkoló gépjárművekért a Kollégium semmilyen formában nem vállal felelősséget.
      8. A hallgatói férőhelyen történő vendégfogadás esetén szükséges a szobatárs beleegyezése a vendégfogadásba.
      9. Az ELTE Kollégiumi Központ Házirendjét és a Márton Áron Kollégium budapesti telephelyére vonatkozó különös rendelkezéseket megszegő vendégeket a kollégiumvezető kitilthatja a kollégiumból. A higiéniai előírások megszegése esetén tanulmányi félévre (és az azt követő szünetre), a dohányzási és belépési szabályok megsértése esetén 1 évre. Illetéktelen bentlakás, szándékos károkozás, garázdaság, mások testi épségének fenyegetése esetén véglegesen.

**6. §**

**Szobacsere**

1. A szobák beosztását a MÁK Diákbizottsággal egyeztetve a kollégiumvezető határozza meg.
2. A szobacserét minden esetben írásban be kell jelenteni a kollégium vezetőjének. A bejelentés nélküli szobacsere fegyelmi vétségnek minősül.
3. Indokolt esetben a kollégiumvezető szobacserére adhat utasítást.

**7 §**

**Szobarend**

1. A kollégiumi helyiségek falait, ajtaját, bútorzatát fúrni, tapétázni, plakátozni, ragasztani, festeni, dekorálni tilos! Dekoráció csak a falvédőkön helyezhető el, ha az károkozás, sérülés, ragasztónyom nélkül eltávolítható. A dekoráció okozta sérüléseket a hallgató köteles kijavítani vagy annak költségeit kártérítés formájában megfizetni.
2. A kollégistának zárat cserélnie tilos!
3. Tilos tűzveszélyes és egyéb vegyi anyagok tárolása a szobákban!
4. A szobákból való távozáskor az ajtót és az ablakokat minden esetben zárni kell. Ha ennek elmulasztásából bármilyen kár keletkezik, az a mulasztást elkövető Kollégistát terheli.
5. A kollégista és a vendég más kollégisták szobájába csak az ott lakók engedélyével, elzárt kollégiumi helyiségekbe és üres lakószobákba csak a kollégiumi vezető engedéllyel vagy a kollégiumi nevelő jelenlétében léphet be. A saját lakószobáján kívüli lakószobák kulcsait (belépőkártyáját) köteles a kollégiumi irodában leadni. Illetéktelen belépés és kulcs/kártyabirtoklás fegyelmi vétség és rendőrségi feljelentést is vonhat maga után.

|  |  |
| --- | --- |
| Dátum: 2022. január 12. | Dátum: 2022. január 12. |
| ………………………………………….  Kis Zsanett  ELTE Hallgatói Önkormányzat elnöke | ………………………………………….  Fejes István  Kollégiumvezető |